## El director general de l’IVAJ anima la joventut a participar activament en la Senda del Poeta Miguel Hernández 2025

*** Vicente Ripoll presenta la XXIX edició d’esta ruta cultural i mediambiental
* Se celebrarà els dies 28, 29 i 30 de març des d’Orihuela fins a la ciutat d’Alacant
* El Senderista de l’Any 2025 és Miguel Poveda Toledano, que participa ininterrompudament des de 2004**

El director general de l’Institut Valencià de la Joventut  (IVAJ), Vicente Ripoll, ha animat la joventut a participar en la Senda del Poeta Miguel Hernández 2025, que tindrà lloc els dies 28, 29 i 30 de març, i recorrerà els principals llocs vinculats a la vida i l’obra del poeta, des d’Orihuela fins a la ciutat d’Alacant.

Vicente Ripoll ha presentat la XXIX edició en la Diputació d’Alacant, en un acte en el qual han participat representants dels municipis pels quals transcorre la ruta (Orihuela, Redován, Callosa de Segura, Cox, Granja de Rocamora, Albatera, San Isidro, Crevillent, Elx i Alacant), la diputada responsable de l’Àrea de Joventut, Loreto Serrano, i representants de la Universitat Miguel Hernández d’Elx. També han participat representants de la Fundació Miguel Hernández i de l’Associació d’Amics de Miguel Hernández que col·laboren amb l’organització dels diferents actes planificats durant el recorregut.

Durant la seua intervenció, el director de l’IVAJ ha declarat que la Senda del Poeta “és molt més que una caminada, és un camí de memòria, aprenentatge i convivència que aproxima a la figura del poeta universal. Convidem tots els jóvens a sumar-se a esta experiència única”.

Vicente Ripoll ha destacat esta iniciativa, organitzada per l’IVAJ en col·laboració amb altres administracions, món universitari i teixit associatiu. En este sentit, el director de l’IVAJ ha manifestat que “a les portes de complir-se trenta anys de la seua existència, s’ha consolidat com una referència a la Comunitat Valenciana, ja que combina cultura, turisme i esport en un homenatge al poeta universal”. A més, cal recordar que este recorregut de 68 quilòmetres ha sigut declarat senda de gran recorregut.

Així mateix, Ripoll ha assenyalat que és “una oportunitat única per a recórrer els paisatges i llocs que van marcar la vida de Miguel Hernández i que contribuïx a la unió de centenars de senderistes en un trajecte carregat d’història, literatura i compromís social”.

Al seu torn, el director de l’IVAJ ha valorat el treball de totes les institucions i persones “que fan possible la celebració d’esta activitat”, com són els ajuntaments implicats, la Diputació d’Alacant i la Universitat Miguel Hernández. També Ripoll ha agraït la labor dels voluntaris que cada any s’involucren en l’organització de la Senda del Poeta amb l’oferiment de suport logístic i activitats culturals “que engrandixen l’experiència dels participants”.

**Premi Senderista de l’Any 2025**

En l’acte de presentació celebrat en la Diputació d’Alacant s’ha anunciat que el Senderista de l’Any en esta edició serà Miguel Poveda Toledano, que ha participat de manera ininterrompuda en la Senda del Poeta des de 2004 i ha recorregut cada any els més de 68 quilòmetres de l’itinerari. El premiat viatja cada any des d’Ourense fins a la província d’Alacant per a completar este itinerari amb el propòsit d’honrar la memòria del poeta i compartir amb altres senderistes el seu profund coneixement de l’obra d’Hernández.

El guardó concedit reconeix la trajectòria d’aquelles persones o entitats que han promogut els valors del poeta a través de la solidaritat, la cultura, la tolerància i la defensa dels drets humans.

**Activitats del recorregut**

El recorregut de la Senda del Poeta 2025 arrancarà el 28 de març a Orihuela, ciutat natal de Miguel Hernández, i finalitzarà el 30 de març en el cementeri d’Alacant, a on reposen les seues restes des de 1942. L’itinerari es dividix en tres etapes, amb parades en cada municipi per a la realització de recitals poètics, teatre, música i altres activitats culturals.

Durant la ruta, els senderistes comptaran amb l’assistència de monitors-guia, personal de Protecció Civil, Creu Roja i servicis de suport logístic.

A més, s’habilitaran zones destinades a la pernoctació per als participants en el municipi d’Albatera i la Universitat Miguel Hernández d’Elx; cada senderista haurà de portar el seu propi sac de dormir i estoreta o matalàs unflable. També es disposarà d’un servici de transport per a l’equipatge i motxilles des de les localitats d’eixida fins a les d’arribada.

Respecte a les inscripcions, el termini està ja obert en [la web de l’IVAJ](https://ivaj.gva.es/va/inici), amb opció de participació tant a títol individual com en grup.

Fecha: 14/02/2025